પહેલાંના જમાનામાં વિટિલિગો એટલે કે સફેદ કોઢને પરમાત્માનો પ્રકોપ સમજવામાં આવતો. મૉડર્ન યુગ એવું નથી માનતો. છતાં સફેદ કોઢ વિશેનો સૉશ્યલ સ્ટિગ્મા એટલે કે સામાજિક અછૂતપણું હજીયે દૂર નથી થયું. વિશ્વની કુલ વસ્તીમાંથી લગભગ પોણો ટકા વસ્તીને વિટિલિગો નામની ત્વચાની બીમારી થાય છે. મોટા ભાગના લોકોને એનાં ખૂબ નાનાં સ્પૉટ્સ હોય છે જે તેઓ કપડાંની અંદર છુપાવી રાખવા માટે ડ્રેસિંગ સ્ટાઇલ પર્મનન્ટ ચેન્જ કરી નાખે છે. જોકે ૧૯ વર્ષની ચૅન્ટેલ આ બધાથી માત નથી થઈ. હાથ, પગ, ચહેરા, પીઠ બધે જ બહુ વિચિત્ર રીતે ફેલાયેલા સફેદ ડાઘ સાથે ટૂ-પીસ બિકિનીમાં પણ તેણે ફોટો પડાવ્યા છે. ફેસબુક પર આ ફોટો વહેતા મૂક્યા પછી તેને જાતજાતનાં મૅગેઝિનનો માટે ફોટો-શૂટ કરવાનું કામ મળ્યું છે. હાલમાં તેણે અમેરિકાના ફેમસ ટીવી-શો ‘અમેરિકાઝ નેક્સ્ટ ટૉપ મૉડલ’માં ભાગ લીધો છે અને એમાં તેણે ફાઇનલિસ્ટોમાં સ્થાન મેળવી લીધું છે.